Over få dage blev gram til bunkevis af kilo i spektakulær politisag. Nu skal den for retten.

Det var slemt nok i sig selv, da en 24-årig mand fra Aalborgs sydlige opland blev standset af politiet om aftenen 2. marts i år. Ifølge politiet havde den 24-årige narko i bilen. Men fem dage senere gjorde politiet et fund, der gør, at manden nu sidder varetægtsfængslet og er anklaget for overtrædelse af straffelovens hårde narkoparagraf. Narko i bil og blod Det hele begyndte 2. marts ved 21.15-tiden, da den 24-årige – ifølge politiets anklager – kom kørende i Nørresundby og blev standset. I bilen fandt politiet knap 53 gram hash og en mindre mængde kokain. Politiet må ligeledes have fundet beviser i bilen – muligvis en slags regnskab – der danner grundlag for, at den 24-årige også er anklaget for at have solgt omkring 110 gram hash eller cirka 11 gram kokain – eller en blanding af de to ting – til en samlet værdi af 8.774 kroner, før han blev standset af politiet. Det fremgår af sagens oplysninger, at politiet også tjekkede, om den 24-årige selv havde taget noget, og testen viste ifølge anklageskriftet i sagen, at han havde hash (THC) i blodet over den tilladte grænseværdi. Massivt hash-fund Fem dage senere – 7. marts – ved 20.15-tiden om aftenen slog politiet til igen mod den 24-årige på en adresse i Svenstrup. Her blev manden ifølge anklagerne fundet i besiddelse af næsten 30 kilo hash. Desuden mener politiet at have beviser for, at han forud for aktionen og anholdelsen havde solgt godt et kilo hash til en værdi af 98.000 kroner. På grund af mængden vil den 24-årige blive tiltalt for overtrædelse af straffelovens hårde narkoparagraf, når han efter planen møder i Retten i Aalborg tirsdag. Han sidder som tidligere omtalt varetægtsfængslet i sagen. Det fremgår ikke før sagens start, hvordan manden forholder sig til politiets fund og alvorlige anklager.